

**משרד בוטיק בדיני עבודה**

**עדכון פסיקה וחקיקה שבועי מס' 598 - 17.7.16**



**בית הדין האזורי**

1. **נפסקו פיצויי פיטורים לעובד שמחה על הפחתה לא ברורה בשכרו והמשיך**

**לעבוד כשנה וחצי עד להתפטרותו בדין מפוטר**

**התובע עבד בחברת גרין ויז'ן מערכות במשך 4 שנים ו-8 חודשים מ- 1/2009 עד- 7/2013 עד להתפטרותו בדין מפוטר. הוא תבע פיצויי פיטורים לפי סעיף 11(א) לחוק פיצויי פיטורים והפרשי שכר בגין הפחתת שכר. החברה הודיעה על הפחתת השכר החל מתחילת שנת 2012, על רקע קשיים כלכליים ומטעמים עניינים ולא על מנת לפגוע בתנאי העובדים והודיעה כי מי שאינו מסכים לשינוי בשכר, זכאי להתפטר תוך קבלת פיצויי פיטורים. בנוסף הודיעה החברה שכאשר המצב ישתפר, שכר העובדים יעלה כפי שהיה קודם להפחתה. העובד מחה בכתב על הפחתת השכר אך המתין והודיע על התפטרותו רק לאחר שהמשיך לעבוד בחברה במשך שנה וחצי מאז השינוי. בית הדין קבע שהפחתת שכר כשלעצמה מהווה הרעה מוחשית של תנאי העבודה וחלוף הזמן יכול להעיד על הסכמת העובד לשינוי. אולם כאשר העובד מחה, סרב לחתום על התנאים החדשים והחברה לא הגבילה את הפחתת השכר בזמן וגם לא הודיעה מה שיעור הפחתת השכר, מצא עצמו העובד ממתין מידי חודש להודעת החברה לגבי שיעור או מועד השכר שישולם לו. נפסק כי בנסיבות אלו העובדה שהעובד התפטר רק בחלוף כ - 12 חודשים מאז השלמת התשלום של הפרשי השכר והמשך הפחתות השכר, לא תפעל לחובתו ולא תשלול ממנו את פיצויי הפיטורים כמתפטר בדין מפוטר. התביעה להפרשי שכר נדחיתה מאחר והעובד בחר בהתפטרות שהיא למעשה ויתור על הזכות לקבל בעתיד את החזר השכר שהופחת.**

סע"ש 49269-10-13**●**  **גרגורי רבזין - גרין-ויז'ן מערכות בע"מ ●** כב' השופטת דגית ויסמן נ.צ. (עובדים) גב' שולמית עתניאל שמואלי.

1. **נדחו טענות הסגל האקדמי הזוטר** **לפיצויי פיטורים בגין תקופות בהן פיצויי**

**הפיטורים נכלל בשכרם כדין**

**ארגון חברי הסגל האקדמי הזוטר באוניברסיטת חיפה הכולל מורים מן החוץ, חתומים על הסכמים קיבוציים המסדירים את שכרם ותנאי העסקתם. העסקתם של מורים מן החוץ נעשו לתקופות קצובות בהתאם לצרכים האקדמיים של האוניברסיטה כשתקופת העסקה והרציפות שונה בין המורים. בשנים 2000-2006 ואף קודם, נהגה האוניברסיטה לפנות לממונה האזורית על יחסי עבודה ולבקש את אישורה לכלול את פיצויי הפיטורים בשכרם של המורים מן החוץ בהתאם לסעיף 28 לחוק פיצויי פיטורים, התשכ"ג-1963. ב 2007 נחתם הסכם העקרונות בין הארגון לבין האוניברסיטה שבו האוניברסיטה הפסיקה לכלול את פיצויי הפיטורים בשכרם של המורים מן החוץ. רק בשנת 2012 ובשיהוי כבד הגיש הארגון בקשת צד בהליך של סכסוך קיבוצי בדבר תשלום פיצויי פיטורים, ככל שהאישור לתשלום שכר הכולל פיצויי פיטורים לפי סעיף 28 לחוק, ניתן שלא כדין בין השנים 2000 ועד 2006. בית הדין קבל את הטענות הדיוניות של הארגון שהמדובר בסכסוך קולקטיבי על תנאי השכר והפיצויים של קבוצת עובדים המתאים לברור בהליך קיבוצי, וכי בקשה קיבוצית למימוש זכות מגן לפיצויי פטורים גוברת על השיהוי הארוך, אך דחה את בקשת הארגון לגופה. קבע, כדי ששכר עבודה הכולל פיצויי פיטורים יבוא במקום הוראות החוק לעניין תשלום פיצויי פיטורים נדרשים 3 תנאים מצטברים: הסכם עבודה בכתב ובו מופיע במפורש שהפיצויים כלולים בשכר העבודה; ההסכם אושר על ידי שר העבודה או מי שהוסמך על ידו; אין הסכם קיבוצי החל על המעסיק והעובד והמחייב תשלום פיצויי פיטורים. נקבע כי האוניברסיטה נהגה כדין בהתאם להסכם קיבוצי 2000 שחל על הצדדים שאינו מונע לכלול את סעיף 28, והחתימה את המורים מן החוץ על הסכמי העסקה לפיהם פיצויי הפיטורים נכללו בשכר וההסכמים אושרו על ידי הממונה על יחסי עבודה.**

ס"ק 17388-08-13 **●**  **ארגון הסגל האקדמי הזוטר - אוניברסיטת חיפה ●** כב' השופטת איריס רש נ.צ. (עובדים) מר אריה גור נ.צ. (מעסיקים) מר יוסף הלפרין.

**לפסיקה המלאה ניתן לפנות לאתר** [**www.nevo.co.il**](http://www.nevo.co.il/) **או לאתר** [**www.court.gov.il**](file:///C:\Users\Noa\AppData\Local\Microsoft\Windows\Documents%20and%20Settings\noa\My%20Documents\noa\Local%20Settings\Temporary%20Internet%20Files\Local%20Settings\Temporary%20Internet%20Files\Local%20Settings\Temporary%20Internet%20Files\My%20Documents\Downloads\www.court.gov.il)



[**לחץ כאן**](http://bernzon.kidumnet.co.il/contact_rtl.html?v=44624101212) **לצפייה באתר ברנזון החדש ולרישום לקבלת דיוורים**

חיים ברנזון, משרד עורכי דין, חבצלת השרון 60, הרצליה פיתוח 4674720, טל': 09-9568339, פקס: 09-9509129